**Quintessence** on suomalainen yhtye, joka kuvaa musiikkiaan termillä "nu-soul". Yhtye on saanut musiikkiinsa vaikutteita muun muassa soulista, jazzista, hip hopista, funkista ja progesta.

Quintessence syntyi vuonna 1999, kun kitaristi Aki Haarala pyysi Emma Salokoskea, jonka kanssa hän oli aikaisemmin soittanut proge-yhtyeessä, hänen ja DJ Jouni Helmisen, taiteilijanimeltään DharmaOne, drum'n'bass-projektiin Kampissa, Helsingissä. Projektista syntyi lopulta Quintessencen ensimmäisen EP:n nimikappale "White Light". Ensimmäiset keikkansa yhtye teki kesällä 2000. Neljän kappaletta sisältäneen *White Light* -EP:n julkaisi vuonna 2001 lontoolainen levy-yhtiö Dorado, ja levyjä saatiin Suomeen tuhannen kappaleen erä. Yhteistyö Doradon kanssa ei kuitenkaan sujunut, joten yhtye vaihtoi suomalaiselle Texicalli Recordsille.

Quintessenceen liittyivät basisti Heikki Laine, trumpetisti Jukka Eskola sekä kosketinsoittaja Tuomo Prättälä. Aluksi yhtyeen keikoilla soitti rumpuja Teppo Mäkynen, mutta hänet myöhemmin korvasi Mikko Kaakkuriniemi. Prättälän mukaantulo muutti yhtyeen tyyliä jammailusta melodisempaan suuntaan, ja tämän kehityksen myötä Helminen päätti jättää yhtyeen. Eskolan tilalle yhtyeeseen tuli vielä Verneri Pohjola. Quintessencen ensimmäinen albumi, *Talk Less Listen More*, julkaistiin marraskuussa 2002, ja levy oli ehdolla saman vuoden Jazz-Emman saajaksi. Brittiläinen levy-yhtiö Whatmusic julkaisi levyn keväällä 2005. Syksyllä 2004 julkaistiin Quintessencen toinen albumi *5 am*, joka nousi Suomen albumilistan sijalle kahdeksan. Levy on julkaistu Suomen lisäksi koko Euroopassa sekä Japanissa.

Quintessence on esiintynyt muun muassa Virossa, Norjassa ja Hollannissa, ja vuonna 2003 se esiintyi Suomen suurimmilla jazz-festivaaleilla, Pori Jazzeilla The Roots -yhtyeen lämmittelijänä. Quintessencen ympärille on kehittynyt Q-kollektiivi, jonka jäsenet ovat vaikuttaneet monissa yhtyeissä, kuten Q-Continuum, Emma Salokoski Ensemble, Ilmiliekki Quartet, Tuomo, Fly ja MP4. Yhtyeen nimi Quintessence on englantia ja tarkoittaa alun perin Aristoteleen luonnonfilosofiassaan olettamaa viidettä elementtiä (lat. *quinta essentia*) eetteriä, josta kuunylinen maailmankaikkeus hänen mukaansa koostuu, mutta myös *perikuvaa*, *olennaista*. Tuomo Prättälän mukaan maailmassa on noin 500 Quintessence-nimistä yhtyettä.

Levytykset
----------

* *White Light*  (2001, Dorado), EP
* *Raindrops*  (2002, Texicalli), single
* *Talk Less Listen More*  (2002, Texicalli)
* *Think We Should*  (2004, Jupiter), single
* *5 am*  (2004, Jupiter)

Lähteet
-------

1. 1 2 3 4  Partanen, Markus: Emma Salokoski ja Quintessence – Nu Soulia, kiitos!.  *Rytmi*, 2001, nro 7.  Pop Media Oy. Artikkelin verkkoversio (Archive.org-tallenne). Viitattu 1.6.2009.
2. 1 2 3 4  Puustinen, Viljami: Suomisoulia englanniksi Skenet.  Arkistoitu 27.9.2007. Viitattu 1.6.2009.
3. ↑  Emma's biography Texicalli Records. Viitattu 1.6.2009. (englanniksi)
4. 1 2  Peterson, Gilles: Quintessential listening! Whatmusic. Viitattu 1.6.2009. (englanniksi)
5. 1 2 3  Quintessence Texicalli Records. Viitattu 1.6.2009.
6. ↑  Emma -ehdokkaat 2002  30.1.2003. Suomen Ääni- ja kuvatallennetuottajat ÄKT ry.  Arkistoitu 11.10.2011. Viitattu 1.6.2009.
7. 1 2  Emma Salokoski – Bändit – Quintessence Texicalli Records. Viitattu 1.6.2009.
8. ↑  Quintessence: 5 am Musiikkituottajat ry.
9. ↑  Emman biografia Texicalli Records. Viitattu 1.6.2009.
10. ↑  Cohen, S. Marc: Introduction to Aristotle  27.2.2003. Washingtonin yliopisto. Viitattu 1.6.2009. (englanniksi)
11. ↑  Rekinen, Jyri-Jussi: Quintessence – Enemmän rosoa.  *Rytmi*, 2004, nro 6.  Pop Media Oy. Artikkelin verkkoversio (Archive.org-tallenne). Viitattu 1.6.2009.

Aiheesta muualla
----------------

* Emma Salokosken verkkosivut
* Tuomo Prättälän verkkosivut (englanniksi)
* Ylen Elävä arkisto: Emma Salokoski ja Quintessence